Kalevan tornit

Kalevan tornit on arkkitehti Harry W. Schreckin suunnittelema, 1950-luvulla Tampereen Kalevan alueelle valmistunut rakennuskokonaisuus, joka koostuu kymmenestä tornimaisesta asuinkerrostalosta sekä kahdesta matalasta liikerakennuksesta. Talot sijaitsevat Liisankallion kaupunginosassa Kalevan puistotien, Teiskontien, Ilmarinkadun ja Petsamonkadun rajaamissa kortteleissa. Niissä on yhteensä yli 400 asuntoa.

Rakennuskokonaisuus ilmentää funktionalistista kaupunkisuunnittelua. Siinä korostuvat avoin tila, luonnonvalo ja vehreys. Tornitalojen keskellä on julkinen viheralue Ilvespuisto.

Rakentaminen
Tornien paikalle oli alun perin tarkoitus rakentaa neljätoista lamellitaloa. Koska alueen pehmeä maaperä edellytti pohjan paaluttamista, talojen perustukset olisivat tulleet kalliiksi. Niinpä suunnitelmia muutettiin ja lamellit vaihtuivat korkeiksi pistetaloiksi, jotka vaativat pienemmän perustamisalan.Tampereen kantakaupungin rakennuskulttuuri 1998, s. 198–199.

Yhdeksän ensimmäistä tornitaloa (Kalevantornit, Teiskontornit ja Ilmarintornit) edustivat niin sanottua puolikunnallista asuntotuotantoa. Niihin kaikkiin tuli yhdeksän asuinkerrosta ja kaksi ullakkokerrosta. Talot rakennettiin kolmessa vaiheessa: ensimmäiset kolme tornia valmistuivat Kalevan puistotien varrelle vuonna 1951, seuraavat kolme Teiskontien puolelle vuonna 1952 ja loput kolme Ilmarinkadulle vuonna 1953. Teiskontien laitaan tehtiin lisäksi pari kaksikerroksista liikerakennusta.

Kymmenennen tornitalon, viralliselta nimeltään Petsamonkatu 14, rakennutti yksityinen osakeyhtiö. Tämä niin kutsuttu Miljoonatorni valmistui Petsamonkadun varrelle vuonna 1956. Se oli edellisiä modernimpi ja paremmin varusteltu, ja siihen tuli isoja omistusasuntoja kymmeneen kerrokseen. Taloon tehtiin myös liikesiipi, johon arkkitehti Schreck sijoitti oman toimistonsa.

Status
Kalevan tornit olivat aikoinaan Tampereen korkeimmat asuinrakennukset. Kun ne valmistuivat, niistä muodostui heti kaupungin uusi nähtävyys ja ylpeydenaihe.Tampereen kantakaupungin rakennuskulttuuri 1998, s. 199. Tornien on katsottu kuvastavan sodanjälkeisen Suomen tulevaisuudenuskoa.

Kalevan torneja ei ole suojeltu, mutta Tampereen kaupungin kaavoitusyksikön mukaan ne ovat rakennustaiteen ja kaupunkikuvan kannalta erittäin merkittävä kohde.Tampereen kantakaupungin rakennuskulttuuri 1998, s. 13, 198. Museovirasto on määritellyt ne osaksi Kalevan alueen valtakunnallisesti merkittävää rakennettua kulttuuriympäristöä.

Lähteet

Luokka:Valtakunnallisesti merkittävät rakennetut kulttuuriympäristöt Suomessa
Luokka:Tampereen tornitalot
Luokka:Tampereen asuinrakennukset
Luokka:Liisankallio
Luokka:Kaleva